Názov: **Smernica o prijímaní a vybavovaní podnetov o protispoločenskej činnosti**

Označenie: S – Smernica o prijímaní a vybavovaní podnetov o protispoločenskej činnosti 20230901

Status: Platný

Platnosť od: 01.09.2023

Platnosť do:

Pôsobnosť: NsP Myjava

Autor: Ing. Barbora Vranová

Zodpovedá: Ing. Barbora Vranová

Schválil: PhDr. Elena Štefíková, MPH

Identif. súboru: S – Smernica o prijímaní a vybavovaní podnetov o protispoločenskej činnosti 20230901

**Nemocnica s poliklinikou Myjava**

v súlade s § 10 ods. 1 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov (ďalej len „zákon“) vydáva Smernicu o prijímaní a vybavovaní podnetov o protispoločenskej činnosti 20230901 v podmienkach Nemocnice s poliklinikou Myjava (ďalej len „smernica“).

**Článok 1**

**Úvodné ustanovenia**

1. Táto smernica upravuje vnútorný systém vybavovania podnetov, ich prijímania, preverovania a vedení evidencie, upravuje tiež práva a povinnosti zamestnancov Nemocnice s poliklinikou Myjava (ďalej len „NsP Myjava“) a osôb v inom obdobnom vzťahu k NsP Myjava v súvislosti s oznamovaním kriminality alebo inej protispoločenskej činnosti vyplývajúce zo zákona.

2. Táto smernica je záväzná pre všetkých zamestnancov NsP Myjava a osoby v inom obdobnom vzťahu k NsP Myjava.

3. Smernica upravuje podrobnosti o právach a povinnostiach zodpovednej osoby pri preverovaní oznámení, ochrane oznamovateľov, zachovávaní mlčanlivosti pri vybavovaní oznámení, vedení evidencie oznámení a spracúvaní osobných údajov.

**Článok 2**

**Vymedzenie pojmov**

1. Na účely tejto smernice sa rozumie:

a) zamestnancom je fyzická osoba v pracovnoprávnom vzťahu k NsP Myjava alebo v inom obdobnom vzťahu v súvislosti s oznamovaním protispoločenskej činnosti, alebo v inom obdobnom vzťahu v súvislosti s oznamovaním protispoločenskej činnosti,

b) zamestnávateľom je NsP Myjava

c) zodpovednou osobou, ktorá plní úlohy zamestnávateľa podľa . V prípade jeho neprítomnosti dlhšej ako 15 dní alebo v prípade konfliktu záujmov práva a povinnosti zodpovednej osoby prechádzajú na zamestnanca sekretariátu NsP Myjava,

d) oznamovateľom fyzická osoba, ktorá v dobrej viere urobí oznámenie orgánu príslušnému na prijatie oznámenia, úradu alebo zamestnávateľovi; za oznamovateľa sa považuje aj fyzická osoba, ktorá v dobrej viere

 **da)** urobí oznámenie a jej pracovnoprávny vzťah alebo iný obdobný vzťah sa skončil, ak sa dozvedela informácie o protispoločenskej činnosti počas trvania tohto pracovnoprávneho vzťahu alebo iného obdobného vzťahu,

 **db)** urobí oznámenie a jej pracovnoprávny vzťah alebo iný obdobný vzťah ešte nevznikol, ak sa dozvedela informácie o protispoločenskej činnosti počas výberového konania alebo v rámci predzmluvných vzťahov,

 **dc)** urobila oznámenie anonymne a jej totožnosť bola odhalená,

 **dd)** zverejnila informácie o protispoločenskej činnosti, ktoré sa dozvedela počas výberového konania alebo v rámci predzmluvných vzťahov a jej pracovnoprávny vzťah alebo iný obdobný vzťah ešte nevznikol alebo počas trvania pracovnoprávneho vzťahu alebo iného obdobného vzťahu alebo po skončení pracovnoprávneho alebo iného obdobného vzťahu z dôvodu, že

* urobila oznámenie prostredníctvom vnútorného systému preverovania oznámení a nebola oboznámená s výsledkom preverenia, alebo neboli prijaté vhodné opatrenia a následne urobila takéto oznámenie orgánu príslušnému na prijatie oznámenia a nebola v primeranej lehote oboznámená so stavom preverovania alebo s výsledkom preverenia,
* urobila oznámenie orgánu príslušnému na prijatie oznámenia a nebola v primeranej lehote oboznámená so stavom preverovania alebo s výsledkom preverenia,
* je dôvodná obava, že protispoločenská činnosť môže predstavovať bezprostredné alebo zjavné ohrozenie verejného záujmu, alebo
* je dôvodná obava, že v prípade urobenia oznámenia orgánu príslušnému na prijatie

oznámenia by jej hrozil postih alebo vzhľadom na konkrétne okolnosti prípadu hrozí, že orgány na prijatie oznámenia nezabezpečia nestranné a nezávislé preverenie skutočností uvedených v oznámení,

e) oznámením uvedenie skutočností, o ktorých sa fyzická osoba dozvedela v súvislosti s pracovnoprávnym vzťahom, alebo iným obdobným vzťahom v súvislosti s činnosťou vo verejnom záujme a ktoré sa týkajú protispoločenskej činnosti,

f) kvalifikovaným oznámením oznámenie, ktoré môže prispieť alebo prispelo k objasneniu závažnej protispoločenskej činnosti alebo k zisteniu alebo k usvedčeniu jej páchateľa,

g) závažnou protispoločenskou činnosťou:

ga) trestné činy podľa § 168, § 170, § 170b, § 177, § 212, § 213, § 217, § 221, § 226, § 233a, § 237 až 240, § 243, § 243a, § 247, § 247d, § 251a, § 252 až 254, § 261 až 263, § 266 až 268, § 271, § 278a, § 283, § 299a, § 302, § 305, § 326 až 327a, § 328 až 336b, § 336d, § 348, § 352a alebo § 374 Trestného zákona,

gb) trestný čin, za ktorý Trestný zákon ustanovuje trest odňatia slobody s hornou hranicou trestnej sadzby prevyšujúcou dva roky,

gc) správny delikt, za ktorý možno uložiť pokutu s hornou hranicou určenou výpočtom, alebo

gd) správny delikt, za ktorý možno uložiť pokutu s hornou hranicou vo výške najmenej 30 000 eur,

h) chránený oznamovateľ – osoba, ktorá podľa zákona urobila kvalifikované oznámenie, o čom jej prokurátor alebo orgán príslušný na konanie v správnom delikte doručil písomné oznámenie o poskytnutí ochrany,

i) odvetné opatrenie – konanie alebo opomenutie konania v súvislosti s pracovnoprávnym alebo iným obdobným vzťahom oznamovateľa vyvolané oznámením alebo zverejnením informácií o protispoločenskej činnosti a ktoré oznamovateľovi alebo osobe podľa § 1 ods. 4 písm. a) až e) zákona spôsobilo alebo môže spôsobiť neopodstatnenú ujmu. Odvetným opatrením je najmä:

* výpoveď alebo okamžité skončenie pracovného pomeru,
* skončenie v skúšobnej dobe alebo nepredĺženie pracovného pomeru na dobu neurčitú,
* odvolanie, preradenie na nižšiu pozíciu alebo odmietnutie povýšenia,
* zmena pracovných povinností, miesta výkonu práce alebo zmena pracovného času,
* zníženie mzdy, nepriznanie odmeny alebo osobného príplatku,
* neposkytnutie odbornej prípravy,
* disciplinárne opatrenie,
* nátlak, zastrašovanie alebo obťažovanie,
* poškodzovanie dobrej povesti,
* odstúpenie od zmluvy o dodávke tovarov a služieb,
* zrušenie licencie alebo povolenia

j) iným obdobným vzťahom – výkon práv súvisiacich s účasťou, správou alebo riadením v právnickej osobe, činnosť samostatne zárobkovo činnej osoby, výkon práv a povinností vyplývajúcich zo zmluvy, ktorej predmetom je dodanie tovaru, uskutočnenie stavebných prác alebo poskytnutie služby, odborná prax, absolventská prax, dobrovoľnícka činnosť

k) dotknutou osobou – fyzická osoba alebo právnická osoba, proti ktorej oznámenie smeruje

l) preverovanou osobou osoba alebo organizačná zložka zamestnávateľa, ktorých konanie, resp. nekonanie je predmetom preverenia oznámenia,

2. Konaním v dobrej viere sa rozumie konanie fyzickej osoby, ktorá vzhľadom na okolnosti, ktoré sú jej známe, a vedomosti, ktoré v čase oznámenia má, sa odôvodnene domnieva, že uvádzané skutočnosti sú pravdivé; v pochybnostiach sa konanie považuje za konanie v dobrej viere dovtedy, kým sa nepreukáže opak.

3. Úrad na ochranu oznamovateľov, ktorým je nezávislý orgán štátnej správy s celoštátnou pôsobnosťou, ktorý chráni práva a oprávnené záujmy oznamovateľov pri oznamovaní protispoločenskej činnosti. Úrad je zriadený v zmysle zákona.

**Článok 3**

**Zodpovedná osoba**

1. V NsP Myjava plní úlohy zodpovednej osoby pre účely zákona osoba v zmysle Čl. 2 ods. 1 písm. c) smernice.

2. Zodpovedná osoba je zodpovedná za prijímanie, preverovanie, vybavovanie a evidenciu oznámení a plnenie ďalších úloh stanovených zákonom a touto smernicou.

**Článok 4**

**Podávanie oznámení**

1. Nikomu nesmie byť bránené v oznamovaní protispoločenskej činnosti; bránením podaniu oznámenia sa rozumie napríklad odmietnutie prijatia oznámenia alebo akékoľvek konanie, ktorého cieľom je zmariť, sťažiť alebo spomaliť podanie oznámenia. Konanie osoby, ktorá bude brániť podaniu oznámenia, sa vzhľadom na okolnosti konkrétneho prípadu môže považovať za závažné alebo za menej závažné porušenie pracovnej disciplíny. V prípade, ak oznamovateľovi bolo bránené podať oznámenie, môže túto skutočnosť oznámiť priamo riaditeľke NsP Myjava, ktorá preverí postup zodpovednej osoby prípadne inej osoby, ktorá mala brániť v oznamovaní protispoločenskej činnosti.

2. Oznámenie NsP Myjava možno podať prostredníctvom:

 a) e-mailovej adresy oznamovaniepcs@nspmyjava.sk, ktorá je dostupná nepretržite denne 24 hodín

 b) pošty na adresu NsP Myjava, zodpovedná osoba , Staromyjavská 59, 907 01 Myjava, pričom na obálke je potrebné uviesť „ Neotvárať – oznámenie v zmysle zákona 54/2019.“

c) ústne formou ústneho podania; oznamovateľ môže požiadať o osobné stretnutie, pričom zodpovedná osoba je povinná uskutočniť stretnutie bezodkladne, najneskôr však do 7 kalendárnych dní odo dňa požiadania. Zodpovedná osoba pri ústnom podaní vyhotoví zápisnicu podľa, pričom ponúkne oznamovateľovi možnosť skontrolovať jej obsah, prípadne ho opraviť, a potvrdiť ju svojím podpisom.

3. Oznámenie možno podať aj externými kanálmi, resp. prostredníctvom iného orgánu príslušného na prijatie oznámenia, ktorým je okrem úradu:

a) prokuratúra

b) správny orgán príslušný na konanie o správnom delikte, ktorý je závažnou protispoločenskou činnosťou

c) príslušné inštitúcie, orgán, úrad alebo agentúra Európskej Únie

4) Oznámenie obsahuje informáciu o protispoločenskej činnosti, ktorú sa oznamovateľ dozvedel v súvislosti s pracovnoprávnym vzťahom alebo iným obdobným vzťahom a v dobrej viere sa domnieva, že ohrozuje verejný záujem, hospodárenie či dobré meno NsP Myjava.

5) Oznámenie musí byť čitateľné, zrozumiteľné a musí byť z neho zrejmé, na akú protispoločenskú činnosť poukazuje.

6) Aby bolo možné dôkladne preveriť oznámenie, oznamovatelia by mali, pokiaľ je to možné,

 poskytnúť vo svojich oznámeniach nasledovné informácie:

a) detailný popis skutku so všetkými známymi podstatnými skutočnosťami (čo sa stalo, kde, kedy, aké správanie viedlo k podozreniu, kto je podozrivý, atď.)

b) informáciu, ako oznamovateľ informácie, ktoré sú predmetom oznámenia, získal

c) či existujú svedkovia, resp. iné zainteresované osoby (uviesť a identifikovať)

d) či má oznamovateľ k dispozícii konkrétne podklady alebo dôkazy (doložiť)

e) či oznamovateľ o tejto záležitosti už s niekým hovoril a ak áno, s kým

f) totožnosť a kontaktné údaje oznamovateľa - ak sa oznamovateľ rozhodne podať oznámenie, anonymne, svoju totožnosť neuvádza

Ak oznamovateľ podá podnet anonymne, môže zamestnávateľovi uviesť anonymný emailový kontakt, prostredníctvom ktorého môže naďalej komunikovať a odpovedať na prípadné otázky. Zamestnávateľ je zároveň povinný potvrdiť prijatie oznámenia a informovať oznamovateľa o výsledku prešetrenia oznámenia prostredníctvom tejto emailovej adresy.

7) Podanie oznámenia nezbavuje oznamovateľa povinnosti oznámenia alebo prekazenia trestného činu podľa Trestného zákona.

**Článok 5**

**Prijímanie a evidencia oznámení**

1. Oznámenie sa podáva zodpovednej osobe a je ho možné podať aj anonymne. Ak je podané oznámenie inej ako zodpovednej osobe, tá ho bezodkladne doručí zodpovednej osobe spôsobom uvedeným v Čl. 4 ods. 2 smernice. Zároveň je povinná zachovávať mlčanlivosť o skutočnostiach, ktoré sa dozvedel v súvislosti s oznámením, predovšetkým o skutočnostiach, ktoré by mohli identifikovať oznamovateľa, prípadne dotknuté osoby.

2. Písomné oznámenie doručené do podateľne NsP Myjava a označené spôsobom, ako je uvedené v Článku 4 ods. 2 písm. b) tejto smernice, musí byť bez jeho otvorenia bezodkladne doručené zodpovednej osobe.

3. Zodpovedná osoba je povinná prijať každé oznámenie a zdržať sa akéhokoľvek konania, ktoré by bránilo jeho podaniu či prevereniu.

4. Zodpovedná osoba bezodkladne zaeviduje každé oznámenie v evidencii oznámení oddelene od evidencie ostatných písomností a najneskôr do siedmich dní potvrdí oznamovateľovi prijatie oznámenia.

5. Evidencia sa vedie v písomnej podobe a je dostupná výlučne zodpovednej osobe. Oznámenie je uložené v spisovom obale v uzamknutej skrini. Po ukončení preverovania oznámenia je písomná dokumentácia uložená v zapečatenej obálke a uložená v archívnej krabici v uzamknutej skrini.

6. Zodpovedná osoba je povinná po dobu troch rokov od doručenia oznámenia viesť evidenciu oznámení.

7. Evidencia oznámení sa vedie v Knihe evidencie oznámení v rozsahu:

a) poradové číslo oznámenia podľa poradia jeho doručenia a roku doručenia

b) dátum doručenia podnetu,

c) ak oznámenie nebolo anonymné, meno, priezvisko a pobyt oznamovateľa,

c) predmet oznámenia,

d) výsledok preverenia oznámenia,

e) dátum skončenia preverenia oznámenia.

**Článok 6**

**Preverovanie oznámení**

1. Zodpovedná osoba posúdi na základe obsahu a ďalších znakov podaného oznámenia, či ide o oznámenie o protispoločenskej činnosti, oznámenie o závažnej protispoločenskej činnosti alebo iné podanie a rozhodne o ďalšom postupe. Všetky organizačné útvary NsP Myjava sú povinné na žiadosť zodpovednej osoby povinné poskytnúť potrebnú súčinnosť pri posudzovaní, preverovaní oznámení, pri prerokovaní výsledkov preverenia oznámení.

2. Zodpovedná osoba je povinná preveriť každé oznámenie do 90 dní odo dňa potvrdenia jeho prijatia; ak sa prijatie oznámenia nepotvrdilo, tak do 90 dní od uplynutia siedmich dní od prijatia oznámenia.

3. V prípade potreby doplnenia alebo spresnenia oznámenia zodpovedná osoba bezodkladne vyzve oznamovateľa na doplnenie alebo upresnenie v primeranej lehote na uskutočnenie tohto úkonu. V prípade, že bude doplnenie alebo spresnenie oznámenia, bez ktorého nie je možné začať preverovanie oznámenia, vykonané po uplynutí lehoty podľa Čl. 6 ods. 2 smernice, zodpovedná osoba vykoná preverenie do 90 dní odo dňa doplnenia alebo spresnenia oznámenia.

4. Oznámenia preveruje zodpovedná osoba. Ak je to nevyhnutné, môže si prizvať k prevereniu aj ďalšieho zamestnanca či externého poradcu. Prizvaný zamestnanec alebo externý poradca je viazaný povinnosťou mlčanlivosti o totožnosti oznamovateľa a dotknutej osoby ako aj o obsahu oznámenia.

5. Oznámenie nesmie preverovať osoba:

a) proti ktorej oznámenie smeruje, ani osoba v jej riadiacej pôsobnosti

b) ktorá sa zúčastnila na činnosti, ktorá je predmetom oznámenia

c) o ktorej nepredpojatosti možno mať dôvodné pochybnosti vzhľadom na jej vzťah k oznamovateľovi alebo k predmetu oznámenia

6. Ak oznámenie nemôže preveriť zodpovedná osoba z dôvodov uvedených v predchádzajúcom odseku a zároveň nemožno uplatniť Čl. 2 ods. 1 písmeno c) smernice, o príslušnosti na jeho preverenie a následné vybavenie rozhoduje riaditeľka NsP Myjava.

7. Všetky organizačné útvary a všetci zamestnanci NsP Myjava sú na základe žiadosti zodpovednej osoby povinní poskytnúť súčinnosť pri preverovaní oznámenia, prerokovaní výsledkov preverenia a spísaní zápisnice z preverenia oznámenia.

8. Osoba preverujúca oznámenie je oprávnená:

a) vstupovať do objektov, zariadení, dopravných prostriedkov a na pozemky v správe NsP Myjava alebo využívaných NsP Myjava

b) vyžadovať predloženie originálov dokladov, záznamov dát na pamäťových médiách, ich výpisov, vyjadrenia a ostatné informácie potrebné na preverenie oznámenia a na zabezpečenie dôkazov o prípadnej protispoločenskej činnosti

c) vyhotovovať kópie originálov dokladov, záznamov dát na pamäťových médiách, ich výpisov, vyjadrení a ostatných informácií potrebných na preverenie oznámenia a na zabezpečenie dôkazov o prípadnej protispoločenskej činnosti a nakladať s nimi

d) vyžadovať od dotknutej osoby a zamestnávateľa súčinnosť potrebnú na preverenie oznámenia

9. O preverení oznámenia sa vyhotoví zápisnica. Zodpovedná osoba informuje o výsledku preverenia oznámenia riaditeľku NsP Myjava formou ústneho oboznámenia o výsledku preverenia, pričom o tejto skutočnosti bude v zápisnici záznam s dátumom a podpisom riaditeľky NsP Myjava.

10.Ak sa oznámenie preverovaním preukázalo ako opodstatnené, zodpovedná osoba v zápisnici navrhne opatrenia na nápravu, organizačný útvar, ktorý ich má vykonať a termíny, dokedy tak má spraviť. Po uplynutí navrhovanej lehoty zodpovedná osoba požiada o vypracovanie správy o prijatých opatreniach príslušný organizačný útvar. Ak je potrebné pre posúdenie vhodných opatrení na nápravu súčinnosť iných organizačných útvarov, zodpovedná osoba je oprávnená zvolať takúto pracovnú poradu aj za účasti riaditeľky NsP Myjava. Dotknuté organizačné útvary poskytnú zodpovednej osobe pri navrhovaní opatrení na nápravu potrebnú súčinnosť.

11. Zodpovedná osoba je povinná oznamovateľa písomne oboznámiť s výsledkom preverenia

 oznámenia a opatreniami, ak sa prijali na základe preverenia oznámenia do 90 dní od potvrdenia prijatia oznámenia alebo ak sa prijatie oznámenia nepotvrdilo, do 90 dní od uplynutia siedmich dní od prijatia oznámenia. Ak výsledkom preverenia oznámenia je postúpenie veci na vybavenie podľa Trestného poriadku alebo osobitných predpisov, zodpovedná osoba je povinná o tejto skutočnosti vopred informovať oznamovateľa to neplatí, ak by informovaním oznamovateľa mohlo byť zmarené prešetrenie oznámenia. Zodpovedná osoba je povinná vyžiadať si výsledok vybavenia v rozsahu, ako to umožňuje osobitný predpis a do desiatich dní od doručenia tohto výsledku s ním oboznámiť oznamovateľa.

12. Výsledok preverenia oznámenia a dátum skončenia preverenia oznámenia sa zaznamenajú do Knihy evidencie oznámení.

**Článok 7**

**Odvetné opatrenie a ochrana zamestnanca**

1. Odvetné opatrenia voči oznamovateľom sú zakázané. Nikto nemôže byť vystavený diskriminácii, disciplinárnemu konaniu, strate zamestnania či inému postihu za oznámenie protispoločenskej činnosti podané v dobrej viere alebo za odmietnutie podieľať sa na protispoločenskej činnosti. To neplatí, ak sa tento oznamovateľ podieľal na oznamovanej protispoločenskej činnosti a porušení súvisiacich pravidiel a predpisov. Oznamovateľ sa tejto ochrany nemôže vzdať.

2. Za odvetnú činnosť sa nepovažuje pracovný úkon súvisiaci so skončením pracovnoprávneho vzťahu alebo zmenou pracovnoprávneho vzťahu, ktorý je dôsledkom právnej skutočnosti, ktorá nezávisí od posúdenia alebo rozhodnutia zamestnávateľa alebo preukázateľne nesúvisí s oznámením zamestnanca o protispoločenskej činnosti.

3. Ak sa zamestnanec domnieva, že skončenie pracovného pomeru alebo zmena pracovného pomeru sa uskutočňuje ako odvetná činnosť, má právo oznámiť podozrenie o odvetnej činnosti zodpovednej osobe ešte pred jej uskutočnením.

4. Zodpovedná osoba je povinná preveriť oznámenie oznamovateľa o tom, že sa proti nemu uplatňuje odvetná činnosť.

5. Na podávania, prijatie, evidenciu a preverenie oznámenia o odvetnej činnosti sa primerane použijú ustanovenia Čl. 4, 5 a 6 smernice.

6. Zodpovedná osoba je povinná podať správu o výsledku preverenia oznámenia o odvetnej činnosti do 15 dní od ukončenia preverenia oznámenia o odvetnej činnosti riaditeľke NsP Myjava a oznamovateľovi. Ak sa podozrenia o odvetných opatreniach potvrdia, navrhne v nej nápravné a preventívne opatrenia na zabránenie odvetnej činnosti na pracovisku.

7. Oznamovateľ, ktorý podal oznámenie o závažnej protispoločenskej činnosti orgánu činnému v trestnom konaní alebo správnemu orgánu, môže požiadať prokurátora o preventívnu ochranu podľa § 3 a 4 zákona v rámci trestného konania alebo príslušný správny orgán podľa § 5 a 6 zákona v rámci konania o správnom delikte (status chráneného oznamovateľa). Oznamovateľ, ktorý sa domnieva, že v súvislosti s oznámením bol voči nemu vykonaný pracovnoprávny úkon, s ktorým nesúhlasí, môže tiež požiadať Úrad na ochranu oznamovateľov o pozastavenie účinnosti tohto pracovnoprávneho úkonu podľa § 12 zákona.

8. Ustanovenia odsekov 1 až 7 sa primerane vzťahujú aj na blízku osobu oznamovateľa; fyzickú osobu – podnikateľa alebo právnickú osobu, ktorú oznamovateľ ovláda, v ktorej má účasť, v ktorej vykonáva funkciu člena orgánu právnickej osoby, alebo pre ktorú vykonáva pracovnú činnosť; fyzickú osobu – podnikateľa alebo právnickú osobu, ktorá ovláda právnickú osobu, v ktorej má oznamovateľ účasť alebo v ktorej vykonáva funkciu člena orgánu právnickej osoby; osobu, ktorá oznamovateľovi poskytla pomoc v súvislosti s oznámením; a zodpovednú osobu alebo osobu, ktorá sa podieľa na plnení úloh zodpovednej osoby.

**Článok 8**

**Povinnosť mlčanlivosti**

1. Zodpovedná osoba, zamestnávateľ, zamestnanci a spolupracujúce osoby sú povinní pri prijímaní a preverovaní oznámenia zachovávať mlčanlivosť o totožnosti oznamovateľa ako aj osoby dotknutej voči ktorej oznámenie smeruje.

2. Na poskytnutie informácie o totožnosti oznamovateľa je potrebný jeho písomný súhlas.

3. Povinnosť zachovávať mlčanlivosť o totožnosti oznamovateľa a dotknutej osoby trvá aj po ukončení vnútorného preverovania alebo vyšetrovania orgánov činných v trestnom konaní, a to aj vtedy, ak sa podozrenie z protispoločenskej činnosti nepreukázalo ako aj po ukončení pracovného pomeru s oznamovateľom alebo dotknutou osobou.

**Článok 9**

**Spracúvanie osobných údajov a ochrana osobných údajov oznamovateľa**

1. Pri spracúvaní osobných údajov uvedených v oznámení a v súvisiacich dokladoch sú osoby prichádzajúce do styku s týmito údajmi povinné postupovať podľa osobitného zákona[[1]](#footnote-1) a interných predpisov.

2. Zodpovedná osoba na účely evidencie oznámení spracúva osobné údaje v rozsahu uvedenom v Čl. 5 ods. 7 smernice.

**Článok 10**

**Záverečné ustanovenia**

1. Neplnenie povinností stanovených touto smernicou zamestnancami sa považuje za neplnenie pracovných povinností a porušenie pracovnej disciplíny. Zamestnávateľ je povinný voči týmto osobám uplatniť postup podľa osobitného predpisu[[2]](#footnote-2).

2. Oznamovateľ poskytuje také osobné údaje, ktoré sú pravdivé a aktuálne, aby sa nezmarilo preverovanie. Úmyselné oznámenie nepravdivých skutočností, pri ktorých je zjavné, že oznamovateľ ich nemohol v čase oznámenia odôvodnene považovať za pravdivé, a ktoré môžu poškodiť povesť a dobré meno fyzickej alebo právnickej osoby, sa považuje sa závažné porušenie pracovnej disciplíny.

3. Táto smernica nadobúda účinnosť dňom 01.09.2023. Dňom účinnosti smernice sa zrušuje Smernica 20150701 Smernica o prijímaní a vybavovaní podnetov o protispoločenskej činnosti v zmysle zákona č. 307/2014 Z.z.

V Myjave, dňa 25.8.2023

PhDr. Elena Štefíková, MPH

 riaditeľka NsP Myjava

1. zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov [↑](#footnote-ref-1)
2. napr. zákon č. 311/2001 Z. z. Zákonník práce v znení neskorších predpisov [↑](#footnote-ref-2)